Un adolescent din Bucureşti a fost stropit cu substanță adezivă de mai multe persoane care apoi au încercat să-l incendieze. Băiatul a fost dus la spital pentru îngrijiri, iar anchetatorii încearcă să identifice agresorii.

„În această dimineață, prin apel 112, Poliția Capitalei a fost sesizată că un tânăr de 17 ani a fost victima unei agresiuni, persoane necunoscute stropindu-l cu o substanță adezivă, după care au încercat să-l incendieze. Tânărul a fost transportat la spital pentru îngrijiri medicale”, transmite Poliția Capitalei.

Cazul a fost preluat de Parchetul de pe lângă Tribunalul București și Serviciul Omoruri, fiind efectuate cercetări pentru tentativă de omor, pentru a fi stabilit ce s-a întâmplat cu exactitate, dar și pentru a identifica agresorii.

În prezent, mai multe persoane sunt audiate, arată sursa citată.

Sursa: mediafax

Editare Georgiana Marina